Vyhodnotenie výsledkov prieskumu 
záujmu potenciálnych investorov o výstavbu rekreačno - športových objektov pri stupni Čunovo Vodného diela Gabčíkovo
	
Uznesením vlády SR č. 986/2003 bol schválený „Návrh na rekreačno - športové využitie územia pri stupni Čunovo Vodného diela Gabčíkovo“.
	Na základe toho minister ŽP SR poveril Vodohospodársku výstavbu, štátny podnik Bratislava (ďalej len VV, š. p.), zabezpečením prieskumu záujmu potenciálnych investorov o výstavbu rekreačno - športových objektov vrátane konkrétneho návrhu na výstavbu Dunajského rekreačného parku s tým, že plochy na výstavbu týchto objektov môžu byť poskytnuté iba do dlhodobého prenájmu.
V zmysle poverenia ministra životného prostredia  SR vypracovala VV, š. p. podrobné súťažné podklady a k 1. 4. 2004 vyhlásila v zmysle § 281 a nasl. Obchodného zákonníka verejnú obchodnú súťaž (ďalej len VOS) na výber potenciálnych investorov na výstavbu Dunajského rekreačného parku (ďalej „DANUBIA PARK“) pri stupni Čunovo Vodného diela Gabčíkovo (ďalej len VDG ) a na prenájom pozemkov do dlhodobého prenájmu (50 rokov).
Súťaž bola vyhlásená v domácich médiách (Pravda, Hospodárske noviny) a na internetových stránkach MŽP SR, MH SR, VV,š. p. Napriek veľkému záujmu o súťažné podklady ( podklady si celkom vyžiadalo 13 subjektov), sa súťaž skončila neúspešne, pretože ponuku nepredložil ani jeden záujemca.
Z dôvodov neúspešného výsledku a na základe rozhodnutia koordinačno - výberovej komisie (KVK) VV, š. p. vyhlásila  novú verejnú obchodnú súťaž nielen na území SR, ale aj v iných štátoch EÚ, a to formou medzinárodného tendra. VOS bola vyhlásená v SR v denníku Hospodárske noviny a v týždenníku Trend, v Českej republike v Hospodářských novinách, v medzinárodnom denníku  FINANCIAL TIMES (Anglicko) a na internetových stránkach MŽP SR, MH SR a VV, š. p.   Podmienkou bolo predloženie komplexného návrhu na využitie cca 220 ha územia vcelku  s možnosťou prenájmu na 99 rokov.
Pre VOS boli  vypracované súťažné podklady, v ktorých  boli špecifikované podmienky, ktoré musí uchádzač spĺňať, dokladovať a zahrnúť do návrhu, aby sa mohol VOS zúčastniť.
V podmienkach VOS boli určené kritériá na hodnotenie ponúk a pravidlá ich uplatnenia:
1. kritérium  - súhrnná ponuková cena nájmu v cieľovom roku dobudovania areálu: váha 60%.
2. kritérium – kvalita návrhu koncepcie celého riešenia využitia územia: váha 40%.
V stanovenom termíne do 30. 5. 2005 podali súťažnú ponuku dve spoločnosti: DANUBIA INVEST, a. s. a HB REAVIS DEVELOPMENT, s. r. o.. Spoločnosť EBCA Slovakia, s. r. o. podala ponuku o jeden deň neskôr.
Otvárania obálok sa zúčastnilo 5 členov KVK. Prítomní boli aj zástupcovia uchádzačov. Bolo konštatované, že spoločnosť EBCA SLOVAKIA, s. r. o. doručila žiadosť jeden deň po termíne, čím nesplnila súťažné podmienky, a preto bola zo súťaže vylúčená.
Ponuky ďalších dvoch spoločností – DANUBIA INVEST, a. s. a  HB REAVIS DEVELOPMENT, s. r. o. boli otvorené a bola prečítaná ponúknutá súhrnná cena ročného prenájmu (ako prvé z dvoch hlavných kritérií):   
DANUBIA INVEST, a. s . : 3 699 175,- Sk 
HB REAVIS DEVELOPMENT, s. r. o. : 1 506 645,- Sk.
Súčasne bolo konštatované, že ponuky DANUBIA INVEST, a. s. a HB REAVIS DEVELOPMENT, s. r. o. obsahujú technický návrh ponuky, ktorý je druhým kritériom hodnotenia ponúk.			
V rámci nadväzných zasadnutí KVK, ktorých cieľom bolo komplexné posúdenie predložených návrhov, bolo konštatované:
A) 	Súťažná ponuka spoločnosti HB REAVIS DEVELOPMENT, s. r. o.  nesplnila požiadavku v zmysle bodu 11.1.8 a nepredložila doklady v zmysle bodov 12.1.3, 12.2.1 a 12.2.2 časti A podmienok účasti vo VOS. Išlo predovšetkým o chýbajúce potvrdenie príslušnej zdravotnej poisťovne, o nedokladovanú overenú kópiu účtovnej závierky za r. 2002,  2003, 2004,   o chýbajúce vyjadrenie banky o schopnosti uchádzača plniť finančné záväzky za r. 2002, 2003 a 2004 a z formálneho hľadiska o chýbajúce očíslovanie všetkých strán ponuky po sebe idúcimi číslami.
V ponuke dokladované vyhlásenie banky o finančnej spoľahlivosti klienta sa týka skupiny HB REAVIS ako celku, je všeobecné a netýka sa konkrétne spoločnosti HB REAVIS DEVELOPMENT, s. r. o.  Z hľadiska predmetu súťaže je preto irelevantné. 
	Podľa názoru KVK predložené doklady nezaručujú takú bonitu uchádzača, ktorá by garantovala bezkolíznu a plynulú realizáciu „DANUBIA PARKU“. Zámerom VV, š. p. ako vyhlasovateľa  VOS bolo nájsť bonitnú firmu – zavedenú na trhu. Keďže HB REAVIS DEVELOPMENT, s. r. o. hospodárila v r. 2004 so záporným výsledkom, okrem toho ide o spoločnosť  s ručením obmedzeným – so základným imaním 200 000,-  Sk, ktorá nemá vlastných zamestnancov. KVK z dôvodu nesplnenia podmienok  účasti uchádzačov vo VOS, t. j. nepredloženia vyššie uvedených dokladov požadovaných v bode 12 súťažných podmienok, vylúčila spoločnosť HB REAVIS DEVELOPMENT, s. r. o.  z VOS. KVK postupovala podľa ust.  § 284 ods. 1 Obchodného zákonníka, t. j. že návrh môže byť zahrnutý do VOS, len keď jeho obsah zodpovedá uverejneným podmienkam súťaže. Od podmienok súťaže sa návrh môže odchýliť len v rozsahu, ktorý podmienky súťaže pripúšťajú. 
B)	Súťažná ponuka DANUBIA INVEST, a. s. obsahovala po vecnej aj formálnej stránke všetky požadované údaje. Všetci členovia KVK sa priebežne k celému predloženému materiálu vyjadrili a súhlasili s ním. Záverečné prerokovanie a vyhodnotenie koncepčného a technického návrhu ponuky sa uskutočnilo 14.7.2005.  KVK na ňom prijala tieto závery:
1.	Predložený návrh vychádza z uznesenia vlády SR č. 986/2003, ktorým bol schválený „Návrh na rekreačno-športové využitie územia pri stupni Čunovo VDG“ a zohľadňuje všetky „Požiadavky na riešenie územia pri stupni Čunovo VDG podľa jednotlivých sektorov“, ako boli uvedené v súťažných podkladoch.
2.	Funkčná náplň jednotlivých sektorov rešpektuje požadované limitujúce faktory ochrany vodných zdrojov, ochrany prírody, faktory ochranno-bezpečnostné, plavebno-prevádzkové, ekologické limity využitia a prevádzky na Hrušovskej zdrži a zohľadňuje ten faktor, že  časť územia slúži na prevod povodňových prietokov.
3.	 Návrh rešpektuje regulatívy a funkčnosť využitia územia podľa sektorov A – F + H, požiadavky na výškové zónovanie navrhovanej zástavby a regulatívy intenzity a spôsobu využitia územia.
4.	Po stránke urbanisticko-architektonickej a funkčno - prevádzkovej tvorí návrh bezkolízny organický celok, čím vytvára dobrý základ pre realizáciu budúceho medzinárodného strediska turizmu s tým, že jednotlivé sektory budú môcť v rámci celku fungovať aj ako samostatné časti, čo umožní požadovanú etapovitosť výstavby. 
5.	Návrh „DANUBIA PARK“ je koncipovaný ako ucelený systém na seba nadväzujúcich funkcií a zariadení turizmu, a tým vytvára po dobudovaní dostatočné predpoklady uspokojovania nárokov návštevníkov medzinárodného centra športu, rekreácie a cestovného ruchu (CR). 
6.	Navrhovaná vybavenosť zariadeniami CR spĺňa všetky kritériá navrhovania medzinárodných stredísk turizmu, pričom vytvára predpoklady pre zabezpečenie celej škály požadovaných zariadení a služieb.
7.	DANUBIA INVEST, a.s. bola založená v r. 1994. Základné imanie spoločnosti je 141 mil. Sk. Majoritným akcionárom a 100% vlastníkom spoločnosti je Danubia Holding, a.s., ktorej základné imanie je 139 mil. Sk, pričom spoločnosť zastrešuje skupinu spoločností, ktoré podnikajú v rôznych hospodárskych a obchodných oblastiach. 
8.	KVK považuje predloženú ponuku DANUBIA INVEST, a. s.  za vhodnú a doporučuje, aby s ňou bola uzatvorená zmluva o dlhodobom prenájme na výstavbu Dunajského rekreačného parku pri stupni Čunovo Vodného diela Gačíkovo.
Záver:
1.	KVK na základe vyššie uvedených záverov odporúča, aby vláda SR schválila DANUBIA INVEST, a. s. ako prenajímateľa pozemkov pri stupni Čunovo VDG na dobu 99 rokov s tým, že táto spoločnosť bude aj investorom medzinárodného strediska športu, rekreácie a cestovného ruchu „DANUBIA PARK“. 

Prehľadné posúdenie obidvoch ponúk obsahuje priložená tabuľka

Finančné a realizačné podmienky ponuky

DANUBIA INVEST, a. s.	
2. ponuka,
ktorá bola pre nesplnenie podmienok                  zo súťaže vylúčená 
(HB REAVIS DEVELOPMENT, s . r. o.)
	
Predbežný investičný odhad plánovanej investície:
7,458 mld. Sk	Predbežný investičný odhad plánovanej investície:
3,858 mld. Sk	
Termín ukončenia celej navrhovanej výstavby:                r. 2012
                1. etapa:  r. 2010	Termín ukončenia celej navrhovanej výstavby:                r. 2020
                1. etapa:  r. 2010	
Ponúkaná cena ročného prenájmu pozemkov:
3 699 175,- Sk	Ponúkaná cena ročného prenájmu pozemkov:
1 506 645,- Sk	
Rok založenia spoločnosti „DANUBIA INVEST, a.s.“ :     r. 1994
	Rok založenia spoločnosti 
r. 2004	
Výška základného imania:
141 mil. Sk	Výška základného imania:
200 000,- Sk	
Možnosť poskytnutia úveru Poštovou bankou – na realizáciu investície:
600 mil. Sk	Možnosť poskytnutia úveru bankou – na realizáciu investície:
0	
Prísľub poskytnutia ďalšieho úveru:
- VÚB Banka
- HVB Bank	0